Document ID: 32008D0180

PADOMES LĒMUMS
(2008. gada 25. februāris),
lai noslēgtu Zinātniskās un tehnoloģiskās sadarbības nolīgumu starp Eiropas Kopienu un Ēģiptes Arābu Republiku
(2008/180/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 170. pantu saistībā ar 300. panta 2. punkta pirmās daļas pirmo teikumu un 3. punkta pirmo daļu,
ņemot vērā Komisijas priekšlikumu,
ņemot vērā Eiropas Parlamenta atzinumu (1),
tā kā:
(1)
Komisija Kopienas vārdā ir risinājusi sarunas par Zinātniskās un tehnoloģiskās sadarbības nolīgumu ar starp Eiropas Kopienu un Ēģiptes Arābu Republiku (“Nolīgums”).
(2)
Ņemot vērā iespējamo noslēgšanu nākotnē, 2004. gada 4. martā parafēto nolīgumu parakstīja 2005. gada 21. jūnijā, paredzot pēc parakstīšanas to piemērot provizoriski.
(3)
Nolīguma pamatā ir savstarpēja izdevīguma princips, abpusējas iespējas iesaistīties otras puses programmās un pasākumos saistībā ar nolīguma mērķi, diskriminācijas aizlieguma princips, intelektuālā īpašuma efektīva aizsardzība un intelektuālā īpašuma tiesību taisnīga sadale. Uz dalību Ēģiptes Arābu Republikā dibinātu juridisko vienību netiešajās darbībās attiecas noteikumi trešo valstu juridiskajām vienībām, kas saskaņā ar EK līguma 167. pantu pieņemti ar Eiropas Parlamenta un Padomes lēmumu, Padomes Regula (EK, Euratom) Nr. 1605/2002 (2002. gada 25. jūnijs) par Finanšu regulu, ko piemēro Eiropas Kopienu vispārējam budžetam (2), un citi spēkā esoši Kopienas tiesību akti.
(4)
Nolīgums būtu jānoslēdz tā, lai tas būtu autentisks visu dalībvalstu valsts valodās. Tas tiks izdarīts vēstuļu apmaiņas veidā.
(5)
Nolīgums būtu jāapstiprina,
IR NOLĒMUSI ŠĀDI.
1. pants
Ar šo Kopienas vārdā apstiprina Zinātniskās un tehnoloģiskās sadarbības nolīgumu starp Eiropas Kopienu un Ēģiptes Arābu Republiku (3).
2. pants
Padomes priekšsēdētājs Kopienas vārdā sniedz nolīguma 7. pantā noteikto paziņojumu un ir pilnvarots vēstuļu apmaiņas veidā ar Ēģiptes Arābu Republiku apstiprināt, ka nolīguma teksts ir autentisks visu dalībvalstu valodās pēc 2004. gada un 2007. gada paplašināšanās.
Briselē, 2008. gada 25. februārī

Labels: 7
18
15
5